Central Line.
Nástupište Central Line na stanici Oxford Circus.
Výrazné zakrivenie nástupišťa v stanici Bank.
Interiér vozňov Central Line.
Nástupište stanice Chancery Lane.
Priamy prestup medzi vlakmi Central Line a National Express East Anglia v stanici Stratford.
Stanica White City.
Vlak Central Line vchádzajúci do stanice Roding Walley.
Staničná budova stanice Shepherd’s Bush zrekonštruovaná v roku 2008.
**Central Line** je jednou z liniek Londýnskeho metra. Na mapách je znázornená červenou farbou. Je to podzemná linka s razenými tunelmi na osi východ–západ. Do zatvorenia vetvy Epping – Ongar, bola konečná stanica Ongar najvzdialenejším bodom celej siete. Je najviac využívaná linka v sieti.

Dejiny
------

Plány na výstavbu Central London Railway sa objavili koncom 19. storočia. V roku 1891 sa začalo s výstavbou trasy medzi stanicami Shepherd’s Bush a Bank. V roku 1892 schválili predĺženie trasy do stanice Liverpool Street. Termín dokončenia bol posunutý dvakrát, najprv na rok 1894, neskôr na rok 1899. Trasa bola formálne otvorená až 27. júna 1900 a sprístupnená verejnosti až o mesiac neskôr, 30. júla 1890. Na trase premávali elektrické lokomotívy. Pôvodné staničné budovy, z ktorých sa ich zachovalo len niekoľko, navrhol architekt Harry Bell Measures. 

Dejiny Central Line sú nesmierne kľukaté. Prvé tunely boli vyhĺbené s nezvyčajným priemerom 3,56 metra a neskôr sa zistilo, že súpravy, ktoré napriek tomu, že boli menšie, sa do nich nezmestili. Povráva sa, že konštruktéri pri výpočtoch zabudli zahrnúť i samotnú výšku koľajníc. Problém sa podarilo vyriešiť použitím koľajníc s nižším profilom a skrátením pružín na súpravách. Takto upravené lokomotívy však spôsobovali vážne problémy s vibráciami. Koncom 30. rokov boli tunely rozšírené a stanice predĺžené a v 40. rokoch sa začalo so štandardnou elektrifikáciou. Nastali však problémy, pretože kvôli spôsobu akým boli tunely rozšírené už neboli okrúhle a kvôli týmto dôvodom musela mať kladne nabitá koľajnica netradičný tvar a jej kontaktná plocha musela byť o 40 milimetrov vyššie ako je štandard. Táto situácia pretrváva dodnes. 

Časť trasy, ktorá sa nachádza pod Londýnskym City je postavená s ohľadom na geografické rozmiestnenie ulíc nad ňou, takže neprebieha popod budovy. V dôsledku toho sa na úsekoch medzi Chancery Lane, Bank a Liverpool Street nachádzajú ostré zákruty a tento úsek trasy je náchylný na vykoľajenie súprav. V stanici Bank je nástupište tak zakrivené, že z jedného konca nie je vidieť na druhý. Tradičné hlásenie *„Mind the gap!"* (slov. „Pozor na medzeru medzi vlakom a nástupišťom.") je tu o to viac zdôraznené. 

Central London Railway sa stala súčasťou systému londýnskeho metra v roku 1913. Názov Central Line sa začal používať až od roku 1937.

V roku 1920 sa Central Line za stanicou Wood Lane prepojila s trasou **Ealing and Shepherd’s Bush Railway**, ktorú spravovala Great Western Railway. Takto sa umožnilo vlakom Central Line jazdiť až do Ealingu. 

V roku 1935 sa v súvislosti s päťročným programom Nových prác (tzv. *New Works Programme*) objavili plány elektrifikácie dvoch trás Great Western Railways z West Actonu do Ruislipu. Taktiež sa plánovalo s predĺžením trasy za West Ruislip až do Denhamu. Neskôr sa však od projektu upustilo, podobne ako od projektu Northern Heights na Northern Line.

V roku 1946 bola otvorený úsek zo stanice Liverpool Street do stanice Stratford. Prázdne vlaky pokračovali do dočasnej točne v Drapers Field, neďaleko Leytonu. Stanice na východ od Stratfordu boli pre cestujúcu verejnosť otvorené v roku 1947. Central Line predĺžili do Eppingu v roku 1949. Vlaky British Railways mali prístup na trasu Circle Line skrz spojnicu z Temple Mills East do Leytonu, medzi týmito vlakmi boli aj súpravy, ktoré obsluhovali vetvu Ongar – Epping až do jej elektrifikácie v roku 1957 a skoré ranné a neskoré večerné vlaky medzi Liverpool Street a Epping. 

I po elektrifikácii vetvy Ongar – Epping v roku 1957, prevádzka na trase ostala obmedzená vzhľadom na obmedzené dodávky elektrickej energie. Dvoj- a neskôr trojvozňové súpravy kyvadlovo premávali medzi stanicami Ongar a Loughton. Predpokladaný počet pasažierov sa nikdy nenaplnil a trasa začala byť dlhodobo stratová a 30. septembra 1994 bola definitívne zatvorená a odpredaná spoločnosti Pilot Group. Pozri aj Epping Ongar Railway.

25. januára 2003 sa v stanici Chancery Lane vykoľajil vlak po tom ako trakčný motor odpadol zo súpravy a spadol na koľajnice. Pri nehode sa zranilo 32 cestujúcich. Bezprostredne po nešťastí trasu uzavreli a začalo sa zo zisťovaním príčiny nešťastia a s nevyhnutnými úpravami na vlakových súpravách. Central Line bola otvorená postupne, prvé úseky na východnom a západnom konci otvorili koncom marca toho istého roku, zatiaľ čo hlavná vetva linky ostala zatvorená. Premávku na trase obnovili, i keď so zníženou frekvenciou 12.apríla. Plná prevádza začala na trase až koncom mesiaca. Okrem Central Line uzavreli aj Waterloo & City Line, na ktorej premávajú tie isté vlakové súpravy. Keďže Waterloo & City Line je omnoho kratšia – má len dve zástavky a tým pádom aj menej vlakových súprav – bola znovu otvorená pomerne rýchlo. 

5. júla 2007 o 9.00 hod. sa medzi stanicami Mile End a Bethnal Green vykoľajili tri vozne vlaku smerujúceho na západ. Príčinou nehody bol bal izolačnej látky, ktorý sa uvoľnil a spadol na trať. Linku znovu otvorili 7. júla 2007.

Vozový park
-----------

V roku 1900 na trase premávali elektrické lokomotívy. Jednotlivé vagóny mali na každom konci dvierka, podobné ako na vlakoch City and South London Railway a Glasgow Subway. Ťažké lokomotívy však spôsobovali veľké vibrácie a v roku 1903 boli vymenené motorovými autami, ktoré ťahali už existujúce vagóny. 

V 20. rokoch boli súpravy zo začiatku storočia nepostačujúce. Keďže tunely boli priúzke pre štandardné súpravy vedenie železníc sa rozhodlo zmodernizovať súčasné súpravy. Dvierka na koncoch vozňov boli odstránené a boli pridané ďalšie miesta pre pasažierov. Taktiež do oboch bočných stranách vozňa boli vložené nové posuvné dvere. 

Súpravy z rokov 1900/1903 a 1920 boli konečné stiahnuté z prevádzky v roku 1939. S rozšírením tunelov, predĺžením nástupíšť a s úpravou dodávky elektrickej energie boli na linku presunuté štandardné osemvozňové súpravy z Northern Line. Tieto premávali na linke až do 50. rokov. Od plánov na výmenu súprav za nový model z roku 1960 sa upustilo a na linku sa dostal až nový model z roku 1962, ktorý bol takmer identický s už odskúšaným modelom z roku 1959. Tieto súpravy premávali na linke až do začiatku 90. rokov, keď ich nahradili súčasné súpravy z roku 1992.

Súpravy ako prvé v sieti začali hlásiť stanice a možné prestupy. Sú zložené z ôsmich vozňov a predstavujú najdlhšie súpravy v sieti. Od roku 1996 sa postupne do súprav montoval automatizovaný systém riadenia vlakov (ATO).

Stanice
-------

Poznámka: Za názvom stanice sa nachádza dáatum jej otvorenia, prípadne dátum jej zatvorenia a taktiež jej prípadný pôvodný názov.

### Vetva West Ruislip

* **Terminus:** West Ruislip *(West Ruislip (for Ickenham))*; 21. november 1948
* Ruislip Gardens; 21. november 1948
* South Ruislip; 21. november 1948
* Northolt; 21. november 1948
* Greenford; 30. jún 1947
* Perivale; 30. jún 1947
* Hanger Lane; 30. jún 1947

### Vetva Ealing Broadway

* **Terminus:** Ealing Broadway; 30. august 1920 (prestup na District Line)
* West Acton; 5. november 1923

*Obe vetvy sa spájajú v stanici North Acton.*

### Hlavná vetva

* North Acton; 5. november 1923
* East Acton; 3. august 1920
* White City; 23. november 1947
* *Wood Lane*; 14. máj 1908 – 22. november 1947
* Shepherd’s Bush; 30. júl 1900
* Holland Park; 30. júl 1900
* Notting Hill Gate; 30. júl 1900 (prestup na Circle a District Line)
* Queensway *(Queen’s Road)*; 30. júl 1900
* Lancaster Gate; 30. júl 1900
* Marble Arch; 30. júl 1900
* Bond Street; 24. september 1900 (prestup na Jubilee Line)
* Oxford Circus; 30. júl 1900 (prestup na Bakerloo a Victoria Line)
* Tottenham Court Road *(Oxford Street)*; 22. jún 1907 (prestup na Northern Line (vetva Charing Cross))
* *British Museum*; 30. júl 1900 – 24. september 1933
* Holborn *(Holborn (Kingsway))*; 25. september 1933 (prestup na Piccadilly Line)
* Chancery Lane *(v roku 1934 premenovaná na Chancery Lane (Grays Inn), neskôr bol stanici prinavrátený jej pôvodný názov)*; 30. júl 1900
* St. Paul’s *(Post Office)*; 30. júl 1900
* Bank; 30. júl 1900 (prestup na Docklands Light Railway, Waterloo & City a Northern Line (vetva Bank) a v stanici Monument na Circle a District Line)
* Liverpool Street; 28. júl 1912 (prestup na Metropolitan, Circle a Hammersmith & City Line)
* Bethnal Green; 4. december 1946
* Mile End; 4. december 1946 (prestup na District a Hammersmith & City Line)
* Stratford bezbariérový prístup; 4. december 1946 (prestup na Jubilee Line, London Overground a Docklands Light Railway)
* Leyton; 5. máj 1947
* Leytonstone; 5. máj 1947

*Trasa sa opäť rozďeľuje na dve vetvy.*

### Vetva Woodford

* Wanstead; 14. december 1947
* Redbridge; 14. december 1947
* Gants Hill; 14. december 1947
* Newbury Park; 14. december 1947
* Barkingside; 31. máj 1948
* Fairlop; 31. máj 1948
* Hainault; 31. máj 1948
* Grange Hill; 21. november 1948
* Chingwell; 21. november 1948
* Roding Valley; 21. november 1948
* **Terminus:** Woodford bezbariérový prístup; 14. december 1947

### Vetva Epping

* Snaresbrook; 14. december 1947
* South Woodford *(South Woodford (George Lane))*; 14. december 1947
* Woodford bezbariérový prístup; 14. december 1947
* Buckhurst Hill; 21. november 1948
* Loughton; 21. november 1948
* Debden; 25. september 1949
* Theydon Bois; 25. september 1949
* **Terminus:** Epping bezbariérový prístup; 25. september 1949
* *North Weald*; 25. september 1949 – 30. september 1994
* *Blake Hall*; 25. september 1949 – 31. október 1981
* *Ongar*; 25. september 1949 – 30. september 1994

Budúcnosť
---------

Projektanti priemyselného parku First Central v štvrti Park Royal v západnom Londýne plánovali vybudovanie novej stanice medzi stávajúcimi North Acton a Hanger Lane, ktorá by obslúžila spomínaný park ako by aj vytvorila prestup s Piccadilly Line v stanici Park Royal. Momentálne sa však nad touto možnosťou neuvažuje.

Ak bude postavená trasa Chelsea - Hackney, tak sa uvažuje o tom, že prevezme vetvu do Eppingu. Predpokladá sa, že bude v prevádzke do roku 2025.

Je možné, že sa vybuduje stanica pri Shoreditch High Street, kde by sa vytvoril prestup na sieť London Overground. V súčasnosti by však nevýhody stavby prevyšovali nad výhodami spojenia.

11. mája 2008 bola vláde predložená petícia za predĺženie Central Line na jej pôvodnú konečnú do Ongaru.

Referencie
----------

 1. 1 2 3 4 5 6  (po anglicky)  *„An extended history of the Central line"* [online]. Transport for London, [cit. 2007-07-23]. Dostupné online.
2. ↑  (po anglicky)  *„Tube route safety checks ordered"* [online]. BBC.co.uk, 2007-07-05. Dostupné online.

Externé odkazy
--------------

* Central Line; na stránke Transport for London (po anglicky)
* Clive's Underground Line Guide(po anglicky)